Diari Oficial de la Generalitat Valenciana


Sumari del DOGV 3558, del 11-08-1999 (1999/6947)

ACORD d’1 de juliol de 1999 de la Comissió Territorial d’Urbanisme de València, relatiu a l’expropiació de terrenys pel procediment de taxació conjunta per a la implantació d’un institut de Formació Professional al carrer núm. 43 d’Algemesí.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3558

Data del DOGV
:   11-08-1999

Secció del DOGV
:   V. ALTRES ANUNCIS - F) EXPROPIACIONS

Número del document
:   1999/6947


Data del document
:   01-07-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * expropiació

ACORD d'1 de juliol de 1999 de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta per a la implantació d'un institut de Formació Professional al carrer núm. 43 d'Algemesí. [1999/X6947]
  
Vist l'expedient remés per l'Ajuntament d'Algemesí, relatiu a l'expropiació de terrenys pel procediment de taxació conjunta per a la implantació d'un institut de Formació Professional al carrer núm. 43, i de conformitat amb els següents:
  
Antecedents de fet
  
Primer
  
L'expedient es va sotmetre a informació pública mitjançant la publicació d'anuncis en el DOGV, el BOP, el periòdic Levante i notificació individualitzada a cadascun dels propietaris afectats, i el ple de l'Ajuntament el va aprovar amb data 28 de gener de 1999. Aquest expedient té entrada en el Registre de la Comissió Territorial d'Urbanisme de València amb data 8 de febrer de 1999.
  
La Comissió Territorial d'Urbanisme de València, en la sessió del dia 27 d'abril de 1999, va adoptar l'acord següent: suspendre l'aprovació de la taxació conjunta institut de Formació Professional carrer núm. 43 d'Algemesí, atesa l'existència de deficiències que bàsicament consisteixen en la incorrecta tramitació de l'expedient i en l'incorrecte criteri de valoració utilitzat.
  
Segon
  
El projecte consta de plans en els quals es determina l'àmbit territorial, fixació raonada del preu del sòl i fulls de preu just individualitzats de cada finca, per la qual cosa està complet i compleix amb el que estableix l'article 135 del Text Refós de la Llei del Sòl de 1976.
  
Amb data 10 de juny de 1999 té entrada en el Registre de la Comissió Territorial d'Urbanisme de València documentació reparadora remesa per l'ajuntament i aprovada en sessió plenària municipal celebrada el 4 de juny de 1999.
  
Tercer
  
Algemesí té Pla General d'Ordenació Urbana aprovat definitivament per la Comissió Territorial d'Urbanisme de València el 24 d'octubre de 1987.
  
Quart
  
L'objecte de l'expedient és l'expropiació pel procediment de taxació conjunta dels sòls urbanitzables necessaris per a l'execució dels accessos a l'institut de Formació Professional ?Bernat Guinovart- a través del carrer núm. 43.
  
Cinquè
  
La Comissió Informativa de la Comissió Territorial d'Urbanisme de València, en la sessió del 24 de juny de 1999, va emetre un informe relatiu al projecte que ens ocupa, i va complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
L'expedient s'ha tramitat conforme al que estableix l'article 138 i següents del Text Refós de la Llei del Sòl de 1976, per la qual cosa s'han complert les garanties procedimentals exigibles.
  
Segon
  
L'expedient està complet, per la qual cosa es compleix el que estableix en l'article 202 del Reglament de Gestió Urbanística.
  
Tercer
  
El sòl objecte d'expropiació està classificat pel Pla General vigent com a sòl urbanitzable programat d'ús residencial, i té atribuït un aprofitament de 0,35 m2t/m2s i una edificabilitat de 0,2107 m2/m2. En el projecte es posa de manifest que els valors de la ponència cadastral han perdut la seua vigència per això s'apliquen els valors de repercussió obtinguts pel mètode residual, tot això de conformitat amb el que estableix l'article 27 de la Llei 6/1998, de 13 d'abril, sobre Règim del Sòl i Valoracions.
  
Cal destacar que per a aquest cas no hi ha constància de l'existència d'un Programa per al Desenvolupament d'Actuacions Integrades, per la qual cosa en aplicació del que disposa la circular de la Sotssecretaria d'Urbanisme i Ordenació Territorial, de data 18 de maig de 1998, i l'article 12.2 del Reglament de Planejament de la Comunitat Valenciana, aquest sòl ha de valorar-se de conformitat amb el que estableix l'article 27.1, en relació amb l'article 26, ambdós de la Llei 6/1998. Aquest criteri és el seguit en la nova documentació remesa i a la qual ja s'ha fet referència.
  
Quart
  
La Comissió Territorial d'Urbanisme és l'òrgan competent per a resoldre sobre l'aprovació dels expedients d'expropiació pel procediment de taxació conjunta, de conformitat amb el que estableix l'article 202.6 del Reglament de Gestió Urbanística i l'article 10.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista del que antecedeix, la Comissió Territorial d'Urbanisme, en sessió del dia 1 de juliol de 1999, acorda:
  
1r) Aprovar definitivament la taxació conjunta per a la implantació d'un IFP al carrer núm. 43 d'Algemesí.
  
2n) Aprovar les valoracions de béns i drets a expropiar.
  
3r) Declarar la urgent ocupació dels béns i drets afectats.
  
Contra aquesta resolució, que no posa fi a la via administrativa, es podrà interposar recurs d'alçada davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció d'aquesta notificació.
  
Tot això, sense perjudici que puga exercir qualsevol altre recurs que estime oportú.
  
Respecte dels punts 1 i 2 no es pot interposar cap recurs per tractar-se d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix procedeix notificar aquest acord als interessats titulars de béns i drets que figuren en el projecte d'expropiació, adjuntant-li còpia del full de preu just aprovat en què se'ls comunica que, en el termini de 20 dies hàbils següents al de recepció de tal notificació, podran manifestar per escrit davant aquesta Comissió Territorial d'Urbanisme la seua disconformitat amb la valoració establerta en l'expedient aprovat. Si, en aquest termini, els interessats no formulen oposició a la valoració s'entendrà acceptada la que es fixa en l'acte present d'aprovació de l'expedient, i s'entendrà determinat el preu just definitivament i de conformitat. Aquesta comissió traslladarà els fulls de constrenyiment impugnats, juntament amb l'expedient, al Jurat Provincial d'Expropiació Forçosa de València.
  
València, 1 de juliol de 1999.- El secretari de la Comissió Territorial d'Urbanisme: José Manuel Palau Navarro.